**David Aleksander Toška** (født 18. september 1975 i Bergen) er en norsk tidligere raner som ble kjent for sin rolle i NOKAS-ranet. Han ble i 2007 dømt til 20 års fengsel for dette ranet samt andre forhold. Han ble løslatt på prøve i 2018 og har etter løslatelsen arbeidet som programmerer.

Tidlig kriminell løpebane
-------------------------

Toska ble født i Bergen, men flyttet til Oslo som 10-åring. Han gikk først på Ullevål og siden på Bjølsen barneskole. På Bjølsen kom han i kontakt med småkriminelle miljøer.

Hans virkelig kriminelle løpebane begynte før han var fylt 20, da han ble arrestert i forbindelse med et ran på Ullevål – der en bil ble kjørt inn i et butikkvindu. I 1996 ble han pågrepet for å ha båret våpen på en bar i Oslo. Politiet ransaket hjemmet hans og fant en Heckler & Koch MP5 maskinpistol, eksplosiver og ransutstyr.

NOKAS-ranet
-----------

Utdypende artikkel: NOKAS-ranet

David Toska  Foto: Klaus N. Skrudland, 2005 
David Toska ble i 2004 etterlyst og siktet for flere kriminelle forhold, blant annet NOKAS-ranet i Stavanger 5. april 2004.

Toska ble pågrepet av spansk politi 5. april 2005, og ble umiddelbart begjært utlevert til Norge. Toska motsatte seg utlevering til Norge 7. april 2005 men lot seg likevel utlevere frivillig i juni samme år. Toska tilsto 12. april 2005, gjennom sin forsvarer Christine Hamborgstrøm, etter et tre timer langt møte i fengselet i Spania, å ha deltatt i planlegging og utføring av NOKAS-ranet. Han hevdet imidlertid at det ikke var han som skjøt og drepte politimannen Arne Sigve Klungland i forbindelse med ranet. 

Rettssaken mot ham startet 19. september 2005. Før saken kom opp for tingretten byttet Toska forsvarer til Øystein Storrvik. I sin forklaring overfor retten fortalte han at han visste hvem som hadde skutt og drept Klungland, men han nektet å gi opplysninger om vedkommendes identitet. Etter den judisielle vurdering av Toska mente psykiaterne at Toska hadde en dyssosial personlighetsforstyrrelse.

Aktorene i straffesaken 6. januar 2006 nedla påstand om at Toska skulle dømmes til forvaring i 21 år, med en minstetid på ti år. Toska ble 10. mars 2006 dømt i Stavanger tingrett til 19 års ubetinget fengsel for sin deltagelse i NOKAS-ranet. I motsetning til flere av de andre dømte, ble Toska ikke idømt forvaring. Dommen ble anket, og han ble i Gulating lagmannsrett dømt til 15 års fengsel. 

Toska fikk i Høyesterett 29. juni 2007 straffen skjerpet til 18 års fengsel. Han ble heller ikke i denne instansen idømt forvaring. Den 7. september samme år fikk han en sammenlagt dom for denne og andre påtaleforhold en fengselsstraff på 20 år. Dommen kom som et resultat av en serie forhandlinger med påtalemyndigheten. Blant grunnene for den relativt milde straffen skal Toskas medvirkning til at de stjålne Munch-maleriene «Skrik» og «Madonna» kom til rette året før, ha inngått.

Mens Toska var på flukt fra politiet, skrev han en dagbok om NOKAS-ranet. Han ble omtalt som «mesterhjernen» i mediene.

Andre tiltaler
--------------

Toska ble i Oslo tingrett i 2006 dømt til tre års fengsel for innbruddsforsøk i Norsk Medisinaldepot i november 2000. Han var også tiltalt for i månedsskiftet september/oktober 2001 å ha brutt seg inn i bankbokser hos DnB NOR på Bryn, hvor utbyttet var ca. 20–30 millioner kroner, men ble frifunnet. Toska erkjente begge forhold, men nektet straffskyld da han mente seg utsatt for ulovlig politiprovokasjon. Han fikk medhold i dette i DNB Nor-saken, men ble dømt til å betale erstatning på 34,5 millioner kroner til DnB Nor og Telenor.

I september 2007 ble Toska dømt til 20 års fengsel for medvirkning til innførsel av 300 kilo hasj i den såkalte Wonderboy-saken. Denne straffen sones samtidig med de 18 årene han fikk for NOKAS-ranet og medfører at han må sone totalt 20 år.

Etter å ha sonet store deler av dommen i Bergen fengsel, ble Toska på et tidspunkt overført til åpen soning. Dette medførte blant annet økt tilgang til permisjon fra fengselet. I mai 2015 deltok han i motbakkeløpet Løvstakken Opp. I mai 2016 ble han tilbakeført til lukket soning i Bergen fengsel etter at han under en permisjon hadde møtt Nokas-raneren Metkel N. Betew på en restaurant i Oslo. Han har i lengre tid vært dataingeniørstudent ved Høgskolen på Vestlandet. I november 2017 vant han en innovasjonspris med fire medstudenter.

Toska ble prøveløslatt i juli 2018 etter å ha sonet 13 år.

Samarbeid med TV 2
------------------

I januar 2022 ble det kjent at TV 2 vil bruke Toska som gjest i sitt sjakkstudio under Tata Steel Chess turneringen. Politimesteren i Bergen kalte det for en «særdeles uklok avgjørelse av TV2».

Toska var en relativt talentfull sjakkspiller som tenåring.

Litteratur
----------

* Rolf J. Widerøe og Hans Petter Aass: *Dødsranet. David Toska og veien til NOKAS* 2009 ISBN 9788205391109

Referanser
----------

1. 1 2  «Dette er Nokas-dommen». VG. 12. mars 2006. Besøkt 10. juni 2019.
2. ↑  ; besøksdato: 10. juni 2019.
3. ↑  «David Toska er prøveløslatt». VG. 13. juli 2018. Besøkt 10. juni 2019.
4. 1 2  Anne Marte Blindheim, Gro Rognmo (7. september 2007). «20 års fengsel for Toska». *Dagbladet*. Besøkt 21. september 2016.
5. ↑  Gro Rognmo (17. august 2007). «Dette er David Toska». *Dagbladet*. Besøkt 22. oktober 2009.
6. ↑  Frafjord, Erlend (24. mars 2024). «Del 3: E-postadressen som felte David Toska på flukt». *NRK*. Besøkt 8. april 2024.
7. ↑  «David Toska: Dyssosial personlighetsforstyrrelse». *www.bt.no*. 23. januar 2007. Besøkt 17. januar 2022.
8. ↑  «David Toska dømt til 18 års fengsel i Høyesterett». *ABC Nyheter*. 29. juni 2007. Besøkt 21. september 2016.
9. ↑  «- Toska lovet bedre soning». NRK. 1. september 2006. Besøkt 21. september 2016.
10. ↑  David Toska (19. september 2005). «Her er hele Toskas dagbok». *VG*. Besøkt 21. september 2016.
11. ↑  Jostein Matre (24. januar 2007). ««Mesterhjernen» fikk 6 på historieeksamen». *VG*. Besøkt 21. september 2016.
12. ↑  Arvid Berentsen (1. mars 2006). «Toska frifunnet for Bryn-kuppet». *Stavanger Aftenblad*. NTB. Besøkt 14. juli 2018.
13. ↑  Håvard Prestegården, Aina Fladset, Hanne Hagen Rotnes (14. mai 2015). «David Toska løp Løvstakken Opp». *Bergensavisen*. Besøkt 14. juli 2018. CS1-vedlikehold: Flere navn: forfatterliste (link)
14. ↑  Janne Håland (12. august 2016). «David Toska traff Nokas-dømt - tilbake til lukket fengsel». *Stavanger Aftenblad*. Arkivert fra originalen 16. september 2016. Besøkt 21. september 2016.
15. ↑  Morten S. Hopperstad, Rolf J. Widerøe, Tor-Erling Thømt Ruud (6. november 2017). «David Toska vant pris». *VG*. Besøkt 1. mars 2018. CS1-vedlikehold: Flere navn: forfatterliste (link)
16. ↑  Magnus Newth (13. juli 2018). «David Toska er prøveløslatt». *VG*. Besøkt 14. juli 2018.
17. ↑  «Politimester kritiserer TV 2s bruk av David Toska som sjakkekspert». *www.bt.no*. Besøkt 17. januar 2022.
18. 1 2  AS, TV 2 (16. januar 2022). «David Toska blir gjest i TV 2s sjakkstudio». *TV 2* **(norsk)**. Besøkt 17. januar 2022.
19. ↑  «Nokas-raneren David Toska blir sjakkekspert på TV 2». *www.vg.no*. Besøkt 17. januar 2022.

|  |  |
| --- | --- |
| Oppslagsverk/autoritetsdata | Prabook **·** VIAF **·** ISNI
 |